秋蠅篇
作者：蘇過
朝代：宋

paragraphs: 秋風中人如劍芒，飛蠅側翼何處藏。
晨憂霜露避暗壁，晚集戶牖依斜陽。
斜陽寂寂能幾許，股翼未溫寒日暮。
縱饞不敢近華筵，屏跡何須待揮麈。
我方六月流汗時，營營聒耳緣目眉。
盤餐旨潔未下筯，聚嘬弄吻不少遲。
微物盛衰還有數，得意何曾念寒暑。
帳中相弔定饑蚊，窗外巧尋惟蝎虎。
糜身槁死不足憐，耳目所慻欣且去。
嗟哉時節那可爭，造物於汝何好惡。